b"\n_START_ARTICLE_\nIkaalisten maalaiskunta\n_START_SECTION_\nHistoria\n_START_PARAGRAPH_\nIkaalinen oli alkujaan osa Sastamalan pit\xc3\xa4j\xc3\xa4\xc3\xa4, jonka ydinalue oli Karkussa Kokem\xc3\xa4enjoen varrella. Keskiajalla Ikaalinen kuului H\xc3\xa4meenkyr\xc3\xb6\xc3\xb6n, mutta erosi siit\xc3\xa4 vuonna 1641, tiett\xc3\xa4v\xc3\xa4sti Pietari Brahen m\xc3\xa4\xc3\xa4r\xc3\xa4yksest\xc3\xa4. J\xc3\xa4mij\xc3\xa4rvi puolestaan erosi Ikaalisista vuonna 1908. Ikaalisten kauppala perustettiin vuonna 1858 lajinsa ensimm\xc3\xa4isen\xc3\xa4 Suomessa, mutta se oli koko historiansa ajan ep\xc3\xa4itsen\xc3\xa4inen ja taloudellisesti riippuvainen sit\xc3\xa4 vauraammasta maalaiskunnasta. Maalaiskunta verotti my\xc3\xb6s kauppalan asukkaat, mutta my\xc3\xb6nsi kauppalalle vuosittain huomattavat avustukset muun muassa kunnallisteknisiin t\xc3\xb6ihin. Samoin kauppalan asukkailla oli \xc3\xa4\xc3\xa4nioikeus my\xc3\xb6s maalaiskunnan kunnallisvaaleissa._NEWLINE_H\xc3\xa4meenkankaalla l\xc3\xa4hell\xc3\xa4 Vatulan kyl\xc3\xa4\xc3\xa4 sijaitsi 1800-luvun loppupuolella 2. Turun tarkk'ampujapataljoonan 8. reservikomppanian harjoituspaikka kasarmeineen, kunnes Suomen suuriruhtinaskunnan armeija hajotettiin 1900-luvun alussa.\n_START_SECTION_\nElinkeinorakenne\n_START_PARAGRAPH_\nIkaalisten maalaiskunnan elinkeinorakenne pysyi alkutuotantovaltaisena, mink\xc3\xa4 vuoksi kunnan v\xc3\xa4kiluku oli laskusuuntainen vuosikymmenien ajan. 1950-luvulta l\xc3\xa4htien maalaiskunnan v\xc3\xa4est\xc3\xb6 v\xc3\xa4heni vuosittain liki sadalla henkil\xc3\xb6ll\xc3\xa4 varsinkin Tampereen ja sen voimakkaasti kasvaneiden l\xc3\xa4hialueiden vetovoiman vuoksi. Vuoden 1960 v\xc3\xa4est\xc3\xb6nlaskennan mukaan vain 13 prosenttia Ikaalisten mlk:n asukkaista sai toimeentulonsa teollisuudesta ja rakennustoiminnasta ja yhdeks\xc3\xa4n prosenttia palveluelinkeinoista. Kunnan halki kulki Tampereen ja Vaasan v\xc3\xa4linen valtatie 3, joka rakennettiin uudelleen 1950-luvun lopulla. Kunnan luoteisrajaa sivusi vuonna 1938 liikenteelle avattu Pori\xe2\x80\x93Haapam\xc3\xa4ki-rata ja vuonna 1971 valmistui maalaiskunnan it\xc3\xa4osan halki kulkeva Tampere\xe2\x80\x93Sein\xc3\xa4joki-rata, mutta kummallakaan rautatiell\xc3\xa4 ei ollut k\xc3\xa4yt\xc3\xa4nn\xc3\xb6ss\xc3\xa4 mit\xc3\xa4\xc3\xa4n merkityst\xc3\xa4 kunnan omien liikenneolojen kannalta. Luonnonkaunis ymp\xc3\xa4rist\xc3\xb6 houkutteli Ikaalisiin kuitenkin runsaasti kes\xc3\xa4nviett\xc3\xa4ji\xc3\xa4 ja vuonna 1965 aloitti toimintansa nykyinen Ikaalisten kylpyl\xc3\xa4."